Die Paralimpiese Somerspele 1964 (Japannees: 第二回パラリンピック夏季競技大会 Dai Ni-kai Pararinpikku Kyōgi Taikai), destyds bekend as die 13de jaarlikse Internasionale Stoke Mandeville Spele, is tussen 8 en 12 November 1964 in Tokio, Japan, aangebied. Tydens die geleentheid het sowat 236 atlete uit 20 nasies aan 143 items in 9 verskillende sportsoorte deelgeneem. Dit was die tweede Paralimpiese Spele wat aangebied is en tot die Paralimpiese Somerspele van 1988 die laaste wat by dieselfde plek aangebied is as die Olimpiese Somerspele. Die naam "Paralimpiese Spele" is deur die Internasionale Olimpiese Komitee (IOK) in 1984 aanvaar, terwyl die Internasionale Paralimpiese Komitee (IPK) in 1989 gestig is. Sover bekend was hierdie die eerste Paralimpiese Spele waaraan Suid-Afrika deelgeneem het. Suid-Afrika behaal 'n 6de plek met 19 medaljes. Hiervan was 8 goud, 8 silwer en 3 brons medaljes. Die Olimpiese Somerspele 1964 is tussen 10 en 24 Oktober in Tokio gehou. 9 Paralimpiese sporte is tydens die Spele beoefen. Atletiek (42) Bankdruk (4) Boogskiet (12) Dartchery (1) Rolstoelbasketbal (2) Rolstoelskerm (7) Snoeker (1) Swem (62) Tafeltennis (12)